HR Službeni list Europske unije L 54/14

PROVEDBENA ODLUKA VIJEĆA (EU) 2018/279

od 20. veljače 2018.

kojom se Malti odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost

VIJEĆE EUROPSKE UNIJE,

uzimajući u obzir Ugovor o funkcioniranju Europske unije,

uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395.,

uzimajući u obzir prijedlog Europske komisije,

budući da:

(1) U skladu s člankom 287. točkom 13. Direktive Vijeća 2006/112/EZ Malta može od poreza na dodanu vrijednost (PDV) izuzeti tri kategorije poreznih obveznika: one čiji godišnji promet nije veći od 37 000 EUR ako se gospodarska aktivnost uglavnom sastoji od isporuka robe; 24 300 EUR ako se gospodarska djelatnost uglavnom sastoji od pružanja usluga s malom dodanom vrijednošću (veliki input), te 14 600 EUR u ostalim slučajevima, odnosno za pružanje usluga s velikom dodanom vrijednošću (mali input).

(2) Dopisom evidentiranim u Komisiji 22. rujna 2017. Malta je zatražila odobrenje za primjenu posebne mjere odstupanja od članka 287. Direktive 2006/112/EZ („posebna mjera”) kojom bi od 1. siječnja 2018. povećala razinu najnižeg praga s 14 600 EUR na 20 000 EUR za pružanje usluga s velikom dodanom vrijednošću (mali input).

(3) U skladu s člankom 395. stavkom 2. Direktive 2006/112/EZ Komisija je dopisom od 3. studenoga 2017. obavijestila druge države članice o zahtjevu Malte. Komisija je dopisom od 7. studenoga 2017. obavijestila Maltu da ima sve informacije potrebne za razmatranje zahtjeva.

(4) Zatražena posebna mjera u skladu je s ciljevima Komunikacije Komisije od 25. lipnja 2008. pod naslovom „Počnimo od malih” – „Akt o malom poduzetništvu za Europu”.

(5) S obzirom na to da bi se tom posebnom mjerom trebale smanjiti obveze povezane s PDV-om, a time i administrativno opterećenje i troškovi za mala poduzeća, Malti bi trebalo odobriti da tu mjeru primjenjuje u ograničenom razdoblju, odnosno do 31. prosinca 2020. Porezni obveznici trebali bi i dalje imati mogućnost odlučiti se za uobičajene odredbe o PDV-u.

(6) Prema informacijama koje je dostavila Malta posebna mjera imat će zanemariv učinak na ukupni iznos poreznog prihoda prikupljenog u fazi konačne potrošnje.

(7) Kako bi se osiguralo ostvarivanje ciljeva koji se posebnom mjerom žele postići, a posebno onih kojima se smanjuju negativni učinci i osiguravaju jednaki uvjete, primjereno je da se ova Odluka primjenjuje od 1. siječnja 2018. Omogućavanjem retroaktivne primjene posebne mjere poštuju se opravdana očekivanja dotičnih osoba jer se posebnom mjerom ne narušavaju prava i obveze gospodarskih subjekata ili pojedinaca.

(8) Budući da se članci od 281. do 294. Direktive 2006/112/EZ kojima se uređuje posebna odredba za mala poduzeća trenutačno preispituju, moguće je da će direktiva o izmjeni tih odredaba Direktive 2006/112/EZ stupiti na snagu prije isteka razdoblja valjanosti posebne mjere 31. prosinca 2020., u kojem će se slučaju ova Odluka prestati primjenjivati.

(9) Posebna mjera ne utječe na vlastita sredstva Unije koja proizlaze iz PDV-a jer će Malta izvršiti izračun naknade u skladu s člankom 6. Uredbe Vijeća (EEZ, Euratom) br. 1553/89 (2),

DONIJELO JE OVU ODLUKU:

Članak 1.

Odstupajući od članka 287. točke 13. Direktive 2006/112/EZ, Malti se odobrava da izuzme od PDV-a porezne obveznike čija se gospodarska djelatnost uglavnom sastoji od pružanja usluga s velikom dodanom vrijednošću (mali input) i čiji godišnji promet nije veći od 20 000 EUR.

Članak 2.

Ova Odluka proizvodi učinke od dana priopćenja.

Primjenjuje se od 1. siječnja 2018. do 31. prosinca 2020. ili do stupanja na snagu direktive o izmjeni članaka od 281. do 294. Direktive 2006/112/EZ, ovisno o tome koji datum nastupi prije.

Članak 3.

Ova je Odluka upućena Malti.

Sastavljeno u Bruxellesu 20. veljače 2018. Za Vijeće Predsjednik V. GORANOV

(1) SL L 347, 11.12.2006., str. 1.

(2) Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).